Anne Valentina Berthelsen (SF), 2024-05-08:
Og tak til hr. Mike Villa Fonseca for det her beslutningsforslag, som i hvert fald i sin nuværende form pålægger regeringen i det her kalenderår, altså inden for 2024, at afskaffe afgangstider og erstatte dem med responstider.
Det er i hvert fald sådan, jeg læser ordlyden.
I SF er vi fuldstændig enige i intentionen.
Jeg synes lidt, der er to ting i det her beslutningsforslag.
Der er et spørgsmål om, hvordan vi sikrer en stærkere rekruttering både af fuldtidsbrandmænd, men også af frivillige brandmænd og deltidsbrandmænd, og så er der et spørgsmål om, hvordan vi sikrer, at vores beredskab kommer ud til borgerne så hurtigt som muligt, og i forlængelse deraf også et spørgsmål om, hvordan vi styrker beredskabet samlet set.
Og det synes jeg egentlig er to lidt forskellige diskussioner, i hvert fald i det, der ligger her.
Jeg er helt enig i, at det nuværende afgangstidskrav er uhensigtsmæssigt, også qua det, at vi jo kan se, at der er rigtig mange kommuner, der ikke kan overholde det, navnlig når vi taler om yderkommuner og andre steder, hvor der er lidt tyndt befolket, og hvor man kommer ud i nogle uhensigtsmæssige situationer, som f.eks. at man er nødsaget til at afskedige deltidsbrandmænd og frivillige brandmænd, fordi de ikke bor inden for en tilstrækkelig kort afstand til stationen til at kunne overholde en afgangstid på 5 minutter.
Det er uhensigtsmæssigt, og det bliver vi nødt til at gøre noget ved.
Det er jeg fuldstændig enig med hr. Mike Villa Fonseca i.
Jeg er også enig i, at vi skal styrke beredskabet generelt.
Vi vil gerne have et mere robust beredskab, men der vil jeg dog alligevel sætte spørgsmålstegn ved, om det nødvendigvis er løsningen bare at indføre en responstid i stedet for en afgangstid.
Jeg deler i virkeligheden nogle af de synspunkter, som FOA har været ude med i forbindelse med den her diskussion, altså at vi jo faktisk godt kunne tænke os, hvis vi skal have et stærkere brandvæsen og et stærkere beredskab, at man havde flere fuldtidsbrandmænd.
Og lige nu mangler man at få i hvert fald 139 stillinger besat.
Dermed ikke sagt, at vi ikke skal have flere frivillige, og det er også derfor, jeg tænker, at det er hensigtsmæssigt som minimum at ændre den nuværende afgangstid.
Men hvis vi skal have flere fuldtidsbrandmænd og vi skal have et mere robust beredskab generelt, er responstid ikke nødvendigvis løsningen; det er snarere en generel styrkelse af beredskabet.
Altså, det er jo ikke bare et spørgsmål om, hvor hurtigt brandbilen afgår, eller for så vidt hvor hurtigt den er fremme; det er snarere et spørgsmål om, om det er det rigtige køretøj, om risikoprofilen og robusthedsprofilen er afvejet derefter, og om man har det nødvendige til at udføre en kvalitetsorienteret indsats.
Og det er der, jeg tænker vi skal sætte ind.
Vi er ikke nødvendigvis afvisende i SF over for at indføre en form for responstid, men jeg ser det ikke som løsningen på det, som hr. Mike Villa Fonseca egentlig italesætter, altså at borgerne skal have den bedste service.
Det tror jeg snarere er et spørgsmål om at styrke beredskabet generelt.
Nu er det jo desværre sådan, at hr. Mike Villa Fonseca ikke sidder i forsvarsforligskredsen, og han sidder heller ikke i Forsvarsudvalget, men jeg tænker, at det kunne være hensigtsmæssigt, at man fandt en eller anden løsning for inddragelse af forslagsstilleren i forbindelse med den diskussion, vi skal have i forsvarsforligskredsen om styrkelse af beredskabet, som det jo netop står i det indeværende forsvarsforlig at vi skal have inden udgangen af 2024.
Med de ord vil jeg sige, at SF støtter intentionen i forslaget, men er lidt i tvivl om, om idéen med responstid er den rigtige medicin.
Og vi ser i øvrigt også frem til det, som ministeren vil fremlægge senere efter et grundigt arbejde.